CELEX: 32015R1494
Language: hu
Date: 2015-09-04 00:00:00
Title: A Bizottság (EU) 2015/1494 rendelete (2015. szeptember 4.) a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének a benzol tekintetében történő módosításáról (EGT-vonatkozású szöveg)

5.9.2015   
            
            
               HU
            
            
               Az Európai Unió Hivatalos Lapja
            
            
               L 233/2
            
         A BIZOTTSÁG (EU) 2015/1494 RENDELETE
   (2015. szeptember 4.)
   a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének a benzol tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 131. cikkére,
   mivel:
   
               (1)
            
            
               Az 1907/2006/EK rendelet XVII. melléklete 5. bejegyzésének (3) bekezdése tiltja a benzol anyagként vagy 0,1 tömegszázalékban vagy annál nagyobb koncentrációban más anyagok vagy keverékek összetevőjeként való forgalomba hozatalát.
            
         
               (2)
            
            
               Geológiai sajátosságok következtében egyes tárolókban a földgáz benzoltartalma 0,1 tömegszázaléknál nagyobb, de 0,1 térfogatszázaléknál kisebb.
            
         
               (3)
            
            
               Az ilyen földgáz benzoltartalmának 0,1 tömegszázalék alá történő csökkentésére szolgáló módszerek közel 1 milliárd EUR tőkekiadással és mintegy 60 millió EUR éves működési költséggel járnának.
            
         
               (4)
            
            
               A holland Rijksinstituut voor Volksgezondheit en Milieu (Nemzeti Népegészségügyi és Környezetvédelmi Intézet) 2013-ban elvégzett kockázatelemzése megállapította, hogy a lakossági fogyasztásra forgalomba hozott, 0,1 tömegszázalékot meghaladó, de 0,1 térfogatszázaléknál kevesebb benzolt tartalmazó földgáz nem jelent elfogadhatatlan egészségügyi kockázatot.
            
         
               (5)
            
            
               2014. november 28-i véleményében (2) az Európai Vegyianyag-ügynökség (ECHA) kockázatértékelési bizottsága is megerősítette, hogy a 0,1 tömegszázalékot meghaladó, de 0,1 térfogatszázaléknál kevesebb benzolt tartalmazó földgáznak való expozíció nem jelent nem megfelelően ellenőrzött kockázatot a fogyasztók egészségére.
            
         
               (6)
            
            
               A földgáz benzolkoncentrációjának 0,1 tömegszázalék alá csökkentése aránytalanul magas költségekkel járna, és az ECHA kockázatértékelési bizottsága által készített vélemény fényében a kockázatkezelés szempontjából ez nem is szükséges. Az 1907/2006/EK rendeletet ezért módosítani kell oly módon, hogy engedélyezze a 0,1 térfogatszázalékot nem meghaladó koncentrációban benzolt tartalmazó földgáz forgalomba hozatalát.
            
         
               (7)
            
            
               Az e rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
            
         ELFOGADTA EZT A RENDELETET:
   1. cikk
   A 1907/2006/EK rendelet XVII. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. szeptember 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 396., 2006.12.30., 1. o.
   
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf
   
      MELLÉKLET
      Az 1907/2006/EK rendelet XVII. mellékletében az 5. bejegyzés 2. oszlopának 4. pontja a következő c) ponttal egészül ki:
      
         
                     „c)
                  
                  
                     lakossági felhasználásra forgalomba hozott földgáz, melynek benzolkoncentrációja 0,1 térfogatszázalék alatt marad”.